На основу члана 27. и 29. Закона о јавној својини („Службени гласник РС“, бр. 72/2011, 88/2013, 105/2014, 104/2016 – др. закон, 108/2016, 113/2017, 95/2018, 153/2020 и 94/2024), чланова 2., 17. и 18. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда («Службени гласник РС», 16/2018 и 79/2023) и Одлуке Скупштине општине Горњи Милановац бр. 2-06-39/2026 од 18.09.2026.године („Службени гласник општине Горњи Милановац“  бр. 17/2026) о покретању поступка прибављања непокретности - каменолома у јавну својину општине Горњи Милановац прикупљањем писмених понуда, Комисија за спровођење поступка прибављања непокретности – каменолома у јавну својину Општине Горњи Милановац прикупљањем писмених понуда формирана решењем Општинског већа општине Горњи Милановац бр.3-06-43/2026 од 02.10.2026.године расписује

 

О Г Л А С
ЗА ПРИКУПЉАЊЕ ПИСМЕНИХ  ПОНУДА ЗА ПРИБАВЉАЊЕ НЕПОКРЕТНОСТИ - КАМЕНОЛОМА У ЈАВНУ СВОЈИНУ ОПШТИНЕ ГОРЊИ МИЛАНОВАЦ 

I Посебне одредбе

Расписује се оглас за прикупљање писмених понуда за прибављање каменолома у јавну својину Општине Горњи Милановац.
Предмет прибављања у јавну својину је привредни комплекс – активни или потенцијални каменолом (лежиште техничко-грађевинског камена), који се налази на територији општине Горњи Милановац, а који испуњава следеће минималне техничке и експлоатационе услове:
· Да се локација каменолома налази на територији општине Горњи Милановац
· Да поседује потврду о утврђеним ресурсима и резервама кречњака као техничко-грађевинског камена у количини од најмање 500.000 тона;

· Да поседује важећа одобрења надлежног министарства за извођење рударских радова, односно експлоатацију;

· Да локација има обезбеђен несметан приступ јавној саобраћајници за теретна возила;

· Да правни статус непокретности (парцеле, објекти, постројења) омогућава пренос права својине и експлоатационих права без терета и забележби спора, (катастарске парцеле у оквиру граница експлоатационог поља морају бити у власништву понуђача (својина 1/1), без уписаних терета и хипотека).
Критеријум за одабир је економски најповољнија понуда. Приликом вредновања, Комисија ће поред понуђене цене посебно бодовати преостали век експлоатације (количину оверених резерви, квалитет камена и сл.)

Непокретност се прибавља по тржишној купопродајној цени у висини процењене тржишне вредности непокретности од стране судског вештака одговарајуће (рударска,  геолошка или грађевинска) струке, односно понуђена цена не може бити већа од процењене тржишне вредности  непокретности утврђене од стране вештака.

II Услови за подношење писмених понуда

           Право учешћа у поступку прибављање непокретности у јавну својину, у право својине Општине Горњи Милановац имају:

Правна лица која су власници непокретности ближе описаних у тачки I огласа.
Писмена понуда правног лица треба да садржи: назив, седиште, број телефона правног лица и мора бити потписана од стране овлашћеног лица у правном лицу. Уз понуду правног лица прилаже се извод из регистра привредних субјеката надлежног органа, потврда о пореском идентификационом броју и извод из регистра депонованих потписа.
Писмена понуда треба да садржи ознаку катастарске парцеле икатастарске општине, површину катастарске парцеле, ознаку потеса на ком се земљиште налази и цену по m² (која се накнадно не може мењати) изражену у динарима.


            Испуњеност услова за подношење писмених понуда понуђач доказује оригиналним документима, односно овереним фотокопијама.
Понуђач је дужан да уз понуду достави:
1) Доказ о праву својине на парцелама које су предмет прибављања у јавну својину и које су уписане у катастар непокретности – Извод из базе података катастра непокретности који издаје РГЗ Служба за катастар непокретности Горњи Милановац; 
2) Писану изјаву власника оверену код јавног бележника да на непокретностима које су предмет прибављања не постоје права трећих лица, да није оптерећена теретима, да није под спором, нити под забраном располагања, да није предмет теретног или бестеретног правног посла, нити уговора о доживотном издржавању и да не постоје друге сметње за пренос права својине, као и изјаву да у колико се утврди да на непокретности која се нуди постоји било какав терет, продавац се обавезује да га отклони о свом трошку односно да купцу пружи заштиту од евикције и сноси сву одговорност за евентуалне правне недостатке;
3) Доказ да су уредно намирене све досадашње обавезе по основу накнаде за коришћење минералних сировина (рударска рента) и остале локалне и републичке таксе, порез на имовину и сл. закључно са последњим кварталом.
4) Потврду о утврђеним ресурсима и резервама кречњака као техничко-грађевинског камена у количини од најмање 500.000 тона, издату од стране Министарства рударства и енергетике;

5) Доказ да поседује важећа одобрења надлежног министарства за извођење рударских радова, односно експлоатацију (Оверене копије свих важећих решења и дозвола Министарства рударства и енергетике) ;

6) доказ да локација има обезбеђен несметан приступ јавној саобраћајници за теретна возила ( скица локације са приказаним границама каменолома и приступом на јавну саобраћајницу и описом, урађена од стране овлашћеног геометра)
Писмена понуда на оглас са траженом документацијом се предаје непосредно на писарници Општинске управе општине Горњи Милановац или путем поште на адресу  Општина Горњи Милановац, ул. Таковска бр 2, у затвореној коверти на чијој предњој страни пише „за Комисију за спровођење поступака прибављања непокретности - каменолома у јавну својину Општине Горњи Милановац“ са назнаком „ПОНУДА – НЕ ОТВАРАТИ“

На задњој страни уписати:

•   назив и седиште подносиоца понуде и контакт телефон.
 
           Заједно са писменом понудом на оглас доставља се наведена документација.
Понуде предате на други начин ће се сматрати неуредним и неће се разматрати. Понуде које су поднете у незатвореном омоту и оне које не садрже све предвиђене податке или су подаци, дати супротно објављеним условима, сматраће се неисправним и неће се узимати у обзир.

III  Рок за подношење писмених понуда 
Рок за достављање писмених понуда је 30 дана од објављивања у дневном листу „Политика“ односно до 25.11.2026.године до 15,30 часова. 
Благовременим ће се сматрати све понуде које стигну у писарницу Општинске управе Општине  Горњи Милановац до наведеног рока. 
Понуде поднете после наведеног рока сматраће се неблаговременим. Понуде послате препорученом поштом сматраће се благовременим уколико су послате у року и уколико пристигну до почетка отварања понуда.

IV Отварање  и разматрање писмених понуда

           Отварање и разматрање писмених понуда за прибављање непокретности из тачке I. овог Огласа ће се обавити дана 26.11.2026.године, у малој сали Општине Горњи Милановац у ул. Таковска  2 са почетком у 12,00 часова.

Отварање понуда спровешће Комисија за спровођење поступка прибављања непокретности – каменолома у јавну својину Општине Горњи Милановац прикупљањем писмених понуда.

Услови за спровођење поступка, односно разматрања писмених понуда су испуњени уколико пристигне најмање једна благовремена и потпуна понуда.

Неблаговремене, односно непотпуне понуде ће се одбацити.

Учесник који понуди најнижу цену, која се накнадно не може мењати, дужан је да у року од 30 дана од дана пријема коначног решења о избору најповољнијег понуђача са Општином Горњи Милановац закључи Уговор о прибављању непокретности у јавну својину општине Горњи Милановац, којим ће се регулисати и ближе уредити односи између уговорних страна.
Општина Горњи Милановац задржава право да поништи поступак по овом Јавном огласу, као и да у случају пријема неодговарајућих и непотпуних понуда не изврши избор најповољнијег понуђача.

Општина Горњи Милановац неће сносити никакву одговорност нити бити дужна да надокнади било какву штету коју би учесник евентуално могао имати поводом учешћа у овом поступку.

Одлука о расписивању јавног огласа објављује се на огласној табли Општинске управе Горњи Милановац, на интернет страни www.gornjimilanovac.rs и у дневном листу „Политика“.
           Сва ближа обавештења и информације у вези овог огласа могу се добити у Општинској управи општине Горњи Милановац, Одељењу за урбанизам, комунално-стамбене и имовинско правне послове, на телефон 032/713-537 контакт особа: Драган Недељковић или Јавном предузећу за изградњу општине Горњи Милановац, на телефон 032/712-725 контакт особа: Бранко Миличић.
Број: 4-02-463-46/2026

Датум: 26.10.2026.године
КОМИСИЈА ЗА СПРОВОЂЕЊЕ ПОСТУПКА ПРИБАВЉАЊА НЕПОКРЕТНОСТИ – КАМЕНОЛОМА У ЈАВНУ СВОЈИНУ ОПШТИНЕ ГОРЊИ МИЛАНОВАЦ ПРИКУПЉАЊЕМ ПИСМЕНИХ ПОНУДА
